ક્રોસહોલ્ડિંગમાં ઘટાડાથી ટાટાને લાભ - NGS Business
ક્રોસહોલ્ડિંગમાં ઘટાડાથી ટાટાને લાભ-કંપની-ઉદ્યોગવાર સમાચાર-Economic Times Gujarati
ક્રોસહોલ્ડિંગમાં ઘટાડાથી ટાટાને લાભ
16 Mar 2017, 1557 hrs IST, ET Bureau
મુંબઈ:ટાટા ગ્રૂપમાં ક્રોસહોલ્ડિંગમાં ઘટાડાથી તેની લિસ્ટેડ કંપનીઓ માટે મૂલ્ય ખુલ્લું થશે તેમ કોટક ઇન્સ્ટિટ્યૂશનલ ઇક્વિટીઝે જણાવ્યું છે. આ પગલાથી ટાટા જૂથની લિસ્ટેડ કંપનીઓ ટાટા પાવર, ટાટા કેમિકલ્સ, ટાટા ગ્લોબલ અને ટાટા મોટર્સને ફાયદો થશે કારણ કે તેનાથી ઋણ અને વ્યાજખર્ચ ઘટશે તેમ બ્રોકરેજે જણાવ્યું હતું.
તાજેતરના અખબારી અહેવાલો પ્રમાણે ટાટા જૂથ તેના શેરહોલ્ડિંગમાં ધરખમ ફેરફાર કરવા માંગે છે. આ યોજના હેઠળ ટાટા ટ્રસ્ટની હોલ્ડિંગ કંપની ટાટા સન્સ વિવિધ કંપનીઓ દ્વારા અન્ય એન્ટિટીમાં હોલ્ડ કરવામાં આવેલા શેર ખરીદી શકે છે.
કોટકે જણાવ્યું હતું કે ક્રોસ-હોલ્ડિંગનું પ્રમાણ નાનું છે પરંતુ કેટલીક લિસ્ટેડ કંપનીઓ તથા ટાટા સન્સની મોટી સાઇઝના કારણે કેટલીક એન્ટિટી માટે આ કવાયત નાણાકીય રીતે ફાયદાકારક બની શકે છે. કોટકે કહ્યું કે, વિવિધ ગ્રૂપ કંપનીઓના હોલ્ડિંગમાં ફેરફાર કરીને ટાટા ગ્રૂપમાં કોઈ પણ રિસ્ટ્રક્ચરિંગ કરવામાં આવશે તો તેને બજાર દ્વારા સારી રીતે આવકારવામાં આવશે કારણ કે છેલ્લા પાંચથી છ મહિના ટાટા જૂથ માટે ઘણા ઊથલપાથલભર્યા રહ્યા છે.
ટાટા ગ્રૂપની લિસ્ટેડ કંપનીઓ પૈકી ટાટા કેમિકલ્સ સૌથી વિશિષ્ટ છે કારણ કે વિવિધ ટાટા જૂથ કંપનીઓમાં તેના રોકાણનું મૂલ્ય તેના એન્ટરપ્રાઇઝ વેલ્યૂના 75 ટકા જેટલું થાય છે તેમ કોટકે જણાવ્યું હતું. રૂ.5,371 કરોડનું કુલ દેવું ધરાવતી ટાટા કેમિકલ્સ ટાટા ગ્રૂપની કંપનીઓમાં રૂ.3,915 કરોડના શેર ધરાવે છે જેમાં ઇન્ડિયન હોટેલ્સ, રેલિસ ઇન્ડિયા, ટાઇટન અને ટાટા ગ્લોબલ બેવરેજિસ જેવી કંપનીઓ સામેલ છે તેમ બ્રોકરેજે કહ્યું હતું.
તેવી જ રીતે ગ્રૂપ કંપનીઓમાં ટાટા પાવરના ઇન્વેસ્ટમેન્ટનું હાલનું મૂલ્ય રૂ.1,389 કરોડ અને ટાટા સન્સમાં રોકાણનું મૂલ્ય રૂ.7,330 કરોડ છે. તેની સરખામણીમાં તેનું કુલ દેવું રૂ.39,327 કરોડ છે તેમ તેણે જણાવ્યું હતું. ચાલુ વર્ષમાં અત્યાર સુધીમાં સેન્સેક્સમાં 10 ટકા વધારો થયો છે જ્યારે ટાટા કેમિકલ્સ અને ટાટા પાવરના શેરમાં 11 ટકા ઉછાળો આવ્યો છે.
2017માં ટાટા મોટર્સનો શેર 3.6 ટકા ઘટ્યો હતો. કોટકની નોટમાં જણાવાયા પ્રમાણે ટાટા ગ્રૂપની વિવિધ કંપનીઓ દ્વારા શેરના બાયબેક તથા ટાટા સન્સને ચૂકવાતા ડિવિડન્ડનાં નાણાં દ્વારા ક્રોસ-હોલ્ડિંગ ખુલ્લું કરવા માટેનું ફંડ મેળવવામાં આવે તેવી શક્યતા છે. ટીસીએસના બોર્ડે તાજેતરમાં રૂ.16,000 કરોડના બાયબેકને મંજૂરી આપી છે. ટીસીએસમાં ટાટા સન્સ 73.3 ટકા હિસ્સો ધરાવે છે.